
    Pôvodná publikácia


    


    


    Alexander Dumas st. Gróf Monte Christo I. Neografia, úč. spol. Turčiansky Sv. Martin 1944. 284 s. Vladimír Roy preložil.


    


    Bibliografické poznámky


    Román Gróf Monte Christo vychádza v troch dieloch.


    Diel I. má 6 kníh (častí) a vychádza pod názvom Gróf Monte Christo


    Diel II. má 4 knihy (časte) a vychádza pod názvom Pán sveta.


    Diel III. má 2 knihy (časte) a vychádza pod názvom Nevesta milionárka.


    Celý román Gróf Monte Christo má 12 kníh.

    Neografia, úč. spol.


    Turč. Sv. Martin

  


  
    I. Marseille. — Príchod


    


    


    Dňa 24. februára hlásila stráž Notre-Dame de la Garde príchod trojsťažníka „Faraóna“, ktorý sa plavil zo Smyrny, Terstu a Neapola.


    Ako obyčajne vodič lodí hneď mu šiel z prístavu oproti, preplavil sa okolo hradu If a dorazil k lodi medzi Cap de Morgionom a ostrovom Rionom.


    A práve tak ako inokedy platforma pevnosti Saint-Jean naplnila sa aj teraz zvedavcami, lebo príchod lode v Marseille je vždy veľkou udalosťou, najmä keď bola, ako „Faraón“, vybudovaná, vystrojená a naložená v lodenici starobylej Fókie, a ak bola majetkom miestneho závodu.


    Loď sa medzitým blížila; preplavila sa šťastne úžinou, ktorá vznikla nejakým vulkanickým výbuchom medzi ostrovom Calasareignom a ostrovom Jarosom, plávala okolo Pomegue a šinula sa so svojimi troma veľkými sťažňovými vetrilami, trojhrannou prednou plachtou a brigantínou tak váhavo a smutne, že zvedavci, cítiac inštinktívne nehodu, opytovali sa, čo sa mohlo prihodiť na palube. Ba čo viac, tí, ktorí boli zbehlí v námorníctve, poznali, že ak sa stala nejaká nehoda, nestihla loď, lebo tá sa poberala vpred, zodpovedajúc všetkým podmienkam dokonalého vedenia: kotva bola prihotovená na spustenie, sťažňové laná vypäté; vedľa prístavného kormidelníka, ktorý sa chystal voviesť „Faraóna“ do tesného vchodu marseillského prístavu, stál mladý mužský rýchlych posunkov a bystrého pohľadu, ktorý pozoroval každý pohyb lode a opakoval každý pokyn vodiča.


    Neurčitý nepokoj, ktorý opanoval zvedavcov na esplanáde svätého Jána, ovládal najmä jedného z divákov, že nemohol vyčkať príchod lode do prístavu, ale skočil do malej bárky a rozkázal veslovať k „Faraónovi“, s ktorým sa stretol pri zátoke pre lodnú zálohu.


    Mladý plavec, vidiac prichodiť tohto mužského, opustil miesto pri vodičovi, prišiel s klobúkom v ruke a oprel sa o zábradlie lode.


    Bol to asi osemnásť-dvadsaťročný veľký a štíhly mládenec s krásnymi čiernymi očami a ebenovými vlasmi, jeho bytosť bola ovládaná mierom a rozhodnosťou, vlastnosťami to ľudí, zvyknutých od detstva na borbu s nebezpečenstvom.


    „Ah, to ste vy, Dantes!" zvolal mužský v bárke. „Čo sa stalo a prečo sa halí vaša paluba do takého smútku?“


    „Veľká nehoda, pán Morrel!“ vetil mladý mužský, „veľká nehoda najmä pre mňa; neďaleko Civita-Vecchia stratili sme nášho znamenitého kapitána Leclera.“


    „A náklad?“ spýtal sa živo majiteľ lode.


    „Došiel v poriadku, pán Morrel, a dúfam, že budete spokojný s našou správou, ale chudák ten kapitán Leclere…“


    „Čo sa mu stalo?“ spýtal sa majiteľ lode so zrejmým uľahčením. „Čo sa stalo tomu nášmu znamenitému kapitánovi?“


    „Zomrel.“


    „Utopil sa v mori?“


    „Nie, pane, zomrel v strašlivých mukách na zapálenie mozgu.“


    Potom sa obrátil ku svojim ľuďom a zvolal:


    „Hola, hej! Každý na svoje miesto, zakotviť!“


    Mužstvo poslúchlo. Osem a či desať plavcov, tvoriacich posádku lode, v tej chvíľke vrhlo sa na plachtové laná, na povrazy zábradlia, spúšťacie laná, vyťahovače plachiet a napokon na sťažne.


    Mladý námorník vrhol letmý pohľad na prípravný výkon, a presvedčiac sa, že jeho rozkazy budú riadne vyplnené, vrátil sa ku svojmu spoločníkovi.


    „A ako sa prihodila tá nehoda?“ pokračoval majiteľ lode, nadpriadajúc rozhovor tam, kde ho mladý plavec prerušil.


    „Bože môj, spôsobom najmenej očakávaným, pane: po dlhom rozhovore s veliteľom prístavu, kapitán Leclere opustil Neapol veľmi rozčúlený, po dvadsiatichštyroch hodinách ho zachvátila horúčosť, o tri dni bol mŕtvy…


    Spravili sme mu obvyklý pohreb a teraz odpočíva, slušne zahalený do prikrývky s jednou tridsaťšesťfuntovou guľou pri nohách a s druhou pri hlave, vo výške ostrova El Giglio. Prinášame vdove jeho čestný kríž a kord. Oddalo sa mu,“ pokračoval mladý mužský s trudnomyseľným úsmevom, „desať rokov bojovať s Angličanom, aby napokon zomrel na posteli ako ostatní ľudia.“


    „Darmo je, pán Edmond,“ odpovedal majiteľ lode, ktorý sa navidomoči vždy väčšmi a väčšmi uspokojoval, „všetci sme smrteľní a starí musia prepustiť miesto novým, inak by nebolo napredovania, a v tej chvíli, keď ma ubezpečíte, že náklad…“


    „… je v dobrom stave, pán Morrel, ručím zaň. Neodporúčam vám, aby ste tú výpravu eskontovali so ziskom 25.000 frankov.“


    A keď skončili okružnú túru, mladý plavec zavolal: „Pripravte na vytiahnutie stožiarovú, prednú trojrohú plachtu i brigantínu! Zastaviť!“


    Rozkaz bol vyplnený takmer s takou presnosťou ako na vojenných lodiach.


    „Vytiahnuť všetky!“


    Po poslednom rozkaze klesly všetky vetrilá a loď napredovala takmer nebadane, hnaná len zotrvačnosťou nárazov.


    „A teraz, ak sa vám páči vystúpiť, pán Morrel,“ riekol Dantes, zbadajúc majiteľovu netrpezlivosť, „váš účtovník, pán Danglars, ktorý práve vychodí z kabíny, podá vám zprávu o všetkom, čo si len želáte. Ja musím dozrieť na zakotvenie a vyhlásiť lodný smútok.“


    Majiteľ lode nedal sa veľmi ponúkať. Chytil sa lana, ktoré mu hodil Dantes, a so zručnosťou, ktorá by bola slúžila na česť aj námorníkovi, vyšplhal sa po priečnych, na vydutom boku lode umiestených stupňoch, kým Dantes sa vrátil na miesto druhého kapitána a prenechal rozhovor tomu, ktorého označil menom Danglars, a ktorý, vyjdúc z kabíny, skutočne sa poberal v ústrety majiteľovi lode.


    Novoprichádzajúci mužský mohol mať dvadsaťpäť-dvadsaťšesť rokov, mal dosť pochmúrnu tvár; bol k predstaveným ponížený, k podriadeným však drsný: a nehľadiac na hodnosť účtovníka, ktorá budila len odpor námorníctva, bol taký všeobecne neobľúbený mužstvom, ako bol ním Edmond Dantes milovaný.


    „Pán Morrel,“ riekol Danglars, „o nehode, všakver, už viete?“


    „Áno, áno. Úbohý kapitán Leclere! Bol to znamenitý a statočný človek!“


    „A nadovšetko výtečný námorník, zošedivený medzi nebom a zemou, ako sa patrí na človeka, ktorý má na starosti záujmy takého dôležitého domu, ako je závod Morrel a syn,“ vetil Danglars.


    „Však tak sa mi vidí,“ riekol majiteľ, pozorujúc Dantesa, zaujatého pri kotvení, „že človek nemusí byť priam takým starým námorníkom, ako vravíte, Danglars, a predsa môže byť zbehlý vo svojom zamestnaní. Hľa, náš priateľ Edmond počína si pri ňom ako človek, ktorý nemusí prosiť nikoho o radu.“


    „Áno,“ vetil Danglars, šibnúc na Dantesa pohľadom, z ktorého sršal plam nenávisti, „je to také odvážlivé mláďa. Hneď po kapitánovej smrti bez akejkoľvek porady ujal sa velenia, pre neho sme na ostrove Elbe stratili pol druha dňa, miesto toho, aby sme sa boli vrátili priamo do Marseille.“


    „Že sa ujal velenia lode,“ riekol majiteľ, „to bolo jeho povinnosťou ako druhého kapitána, že na ostrove Elbe stratil pol druha dňa, to je chyba, ak len nebolo treba na lodi napraviť nejakú poruchu.“


    „Lodi nechýbalo nič práve tak, ako teraz mne nič nechýba, a Boh daj, aby nechýbalo ani vám, a toho pol druha dňa stratili sme len pre jeho rozmar, že sa mu zachcelo pobudnúť na pevnine.“


    „Dantes,“ riekol majiteľ lode, obrátiac sa ku mladíkovi, „poďteže sem.“


    „Odpusťte, pane,“ vetil Dantes, „hneď som k vašim službám.“


    Potom zavelil mužstvu:


    „Zakotviť!“


    Kotva klesla a reťaz zarinčala. Dantes zostal na svojom mieste, kým tento posledný výkon nebol dokončený, potom velil:


    „Spusťte svetlo, vytiahnite smútočnú vejku do polovice sťažňa a skrížte nosidlá vetríl.“


    „Hľaďte len,“ riekol Danglars, „na moju česť, už si myslí, že je kapitánom.“


    „A je ním naozaj,“ vetil majiteľ lode.


    „Bol by ním, ale len s vaším a vášho spoločníka podpisom, pán Morrel.“


    „Tristo hrmených, a prečo by sme ho nemali ponechať na tom mieste?“ riekol majiteľ lode. „Je síce mladý, ale tak sa mi vidí, že vo veci, ktorej je úplne oddaný, sa cele dobre vyzná.“


    Danglarsovým čelom preletel mrak.


    „Odpusťte, pán Morrel,“ riekol Dantes, približujúc sa k nim. „Teraz, keď je už loď zakotvená, som vám k službám: tuším, volali ste ma?“


    Danglars ustúpil o krok.


    „Chcel som sa vás spýtať, prečo ste sa zastavili na ostrove Elbe?“


    „Neviem, pane. Plnil som len posledný rozkaz kapitána Leclera, ktorý, keď zomieral, odovzdal mi balík pre veľmaršala Bertranda.“


    „A videli ste ho, Edmond?“


    „Koho?“


    „Veľmaršala.“


    „Áno.“


    Morrel sa poobzeral a zatiahol Dantesa nabok.


    „Ako sa má cisár?“ spýtal sa živo.


    „Dobre, nakoľko som mohol súdiť vlastnými očami.“


    „Tak ste videli aj cisára?“


    „Prišiel k maršalovi, práve keď som bol u neho.“


    „A shovárali ste sa s ním?“


    „Totiž on sa shováral so mnou, pane,“ riekol Dantes s úsmevom.


    „A čo vám povedal?“


    „Opytoval sa na loď, na čas jej odchodu z Marseille, na cestu, ktorú urazila, a na náklad, ktorý viezla. Myslím, že keby bola bývala prázdna a ja by som bol býval jej majiteľom, bol by ju kúpil. Povedal som mu, že som len hlavným kormidelníkom a že loď patrí závodu Morrel a syn. ,Ah, ah,‘ riekol, ,poznám ho. U Morrelovcov je lodiarstvo dedičným povolaním, jeden Morrel slúžil v mojom pluku, keď som bol s posádkou vo Valencii‘.“


    „Na moj’ veru, je to pravda!“ zvolal majiteľ lodí cele naradovaný. „Bol to Polikar Morrel, môj strýc, ktorý sa stal kapitánom. Keď poviete, Dantes, môjmu strýcovi, že sa panovník na neho rozpamätal, uvidíte, ten starý mrňús sa pustí do plaču. Tak, tak,“ pokračoval majiteľ lodí, tľapkajúc mladého človeka priateľsky po pleci, „dobre ste urobili, Dantes, že ste konali podľa úpravy kapitána Leclera a zastavili ste sa na ostrove Elbe, hoc, keby sa prezradilo, že ste odovzdali maršalovi balík a shovárali ste sa s panovníkom, to by vám mohlo škodiť.“


    „V akom ohľade by mi to mohlo škodiť?“ spýtal sa Dantes. „Veď ani neviem, čo som niesol, a panovník mi dal otázky, ktoré by bol mohol dať komukoľvek, koho videl po prvé. Ale odpusťte,“ vetil Dantes, „prichádzajú zdravotní a colní úradníci; všakver dovolíte?“


    „Len choďte, môj drahý Dantes.“


    Mladý mužský odišiel, ale sotva zmizol, už sa priblížil Danglars a riekol:


    „Tuším, udal vám prijateľnú príčinu zakotvenia v Portoferajo.“


    „Znamenitú, môj drahý pán Danglars.“


    „Ah! tým lepšie,“ vetil účtovník, „lebo je vždy trápne vidieť, keď kamarát neplní svoju povinnosť.“


    „Dantes svoju vyplnil,“ vetil majiteľ lodí. „Nemožno mu nič vyčítať. Veď mu tú zastávku nariadil kapitán Leclere.“


    „A propos, kapitán Leclere, neodovzdal vám od neho nejaký list?“


    „Kto?“


    „Dantes.“


    „Mne? Nie! Mal vari nejaký?“


    „Myslel som, že mu kapitán Leclere okrem balíka sveril aj list.“


    „O akom balíku to vravíte, Danglars?“


    „O tom, ktorý Dantes odovzdal pri zastávke v Portoferajo.“


    „Odkiaľ to viete, že mal odovzdať balík v Portoferajo?“


    Danglars sa zapýril.


    „Šiel som povedľa kapitánových dvier, ktoré boly pootvorené, a videl som, ako dával ten balík a list Dantesovi.“


    „Nevravel mi nič o tom,“ riekol majiteľ lodí, „ale ak ho má, tak mi ho odovzdá.“


    Danglars chvíľu premýšľal.


    „Tak prosím vás, pán Morrel,“ riekol, „nehovorte o tom Dantesovi; asi som sa mýlil.“


    V tej chvíli sa mladý človek vrátil; Danglars odišiel.


    „Tak, drahý Dantes, už ste slobodný?“ spýtal sa majiteľ lodí.


    „Áno, pane.“


    „Netrvalo to dlho.“


    „Nie, colným úradníkom som dal soznam nášho tovaru a pohraničná stráž poslala s prístavným kormidelníkom jedného človeka, ktorému som odovzdal naše listiny.“


    „Tak tu už nemáte viacej práce?“


    Dantes vrhol bystrý pohľad vôkol.


    „Nie, všetko je v poriadku,“ vetil.


    „Môžete ísť teda so mnou na obed?“


    „Odpusťte, pán Morrel, odpusťte, prosím vás, najprv musím navštíviť svojho otca. Ale zato nie som menej povďačný vám za česť, ktorú mi prejavujete.“


    „To je správne, Dantes, to je správne. Viem, že ste dobrý syn.“


    „A… neviete, pane, má sa dobre môj otec?“ spýtal sa s istou váhavosťou Dantes.


    „Nevidel som ho síce, drahý Edmond, ale myslím, že dobre.“


    „Áno, je stále zavretý vo svojej izbietke.“


    „To je dôkaz, že mu vo vašej neprítomnosti nič nechýbalo.“


    Dantes sa usmial.


    „Môj otec je hrdý človek, pane, a keby mu aj všetko bolo chýbalo, pochybujem, že by koho bol prosil o dačo na svete okrem Pána Boha.“


    „Tak, po tejto prvej návšteve budeme vás čakať.“


    „Pán Morrel, musím vás zas prosiť o odpustenie; však po tejto prvej návšteve chcem urobiť druhú, na ktorej mi tiež veľmi záleží.“


    „Ah, naozaj, Dantes! zabudol som, že u Kataláncov ktosi práve tak netrpezlivo čaká na vás ako váš otec: pekná Mercedes.“


    Dantes sa usmial.


    „Ah! ah!“ pokračoval majiteľ lodí, „teraz sa už nedivím, že sa ma prišla až tri razy spýtať, čo je s ,Faraónom‘. Na moj’ veru, Edmond, je vám čo závidieť, že máte takú driečnu milenku.“


    „Nie je to moja milenka, pane,“ vetil mladý námorník, „je to moja snúbenica.“


    „Zavše je to jedno,“ riekol so smiechom majiteľ lodí.


    „Ale nie u nás,“ vetil Dantes.


    „Tak vás, drahý Edmond, nebudem zdržiavať,“ pokračoval majiteľ, „usporiadali ste moje veci, preto vám dávam dovolenie, aby ste mohli usporiadať svoje. Nepotrebujete peniaze?“


    „Nie pane; mám takmer celý cestovný, to jest asi trojmesačný plat.“


    „Ste poriadny šuhaj, Edmond.“


    „Povedzte ešte, pán Morrel, že mám chudobného otca.“


    „Áno, áno, ste dobrý syn. Choďte len k otcovi; aj ja mám syna, a veľmi by som zazlieval tomu, kto by ho po trojmesačnej ceste zdržiaval vo vzdialenosti odo mňa.“


    „Dovolíte teda?“ riekol mladík, pozdravujúc sa.


    „Áno, ak mi nemáte čo viacej povedať.“


    „Nie.“


    „Kapitán Leclere, umierajúc, nedal vám list pre mňa?“


    „Nemohol písať, pane. Ale schodí mi na um, že vás musím prosiť o dvojtýždňovú dovolenku.“


    „Pre ženbu?“


    „Predovšetkým, a potom, aby som mohol ísť do Paríža.“


    „Dobre, dobre! máte dosť času, Dantes; vyprázdnenie lode potrvá asi šesť týždňov a pred troma mesiacmi sa nevydáme na more… O tri mesiace však musíte byť tuná,“ pokračoval majiteľ, potľapkávajúc po pleci mladého námorníka, „lebo ,Faraón‘ by nemohol odísť bez svojho kapitána.“


    „Bez svojho kapitána!“ zvolal Dantes so žiarivým pohľadom. „Či môžem veriť vašim slovám, pane, veď ste sa ozvali práve na najskrytejšie nádeje môjho srdca. Mali by ste azda úmysel vymenovať ma za kapitána ,Faraóna‘?“


    „Keby som bol sám, podal by som vám ruku, drahý Dantes, a povedal by som vám: ,Je to fakt,‘ ale mám spoločníka a vám je známe talianske porekadlo: Che a compagno a padrone (kto má spoločníka, má i pána). Ale vec je napoly vybavená, veď z dvoch hlasov jeden už máte. Pri druhom spoliehajte na mňa, urobím, čo bude možné.“


    „Oh! pán Morrel,“ zvolal mladý námorník so slzami v očiach, chopiac sa rúk majiteľa; „ďakujem vám, pán Morrel, ďakujem i v mene svojho otca a Mercedes.“


    „Dobre, dobre, Edmond, veď ešte majú dobrí ľudia na nebi Boha! Choďte k otcovi, choďte k Mercedes a potom sa vráťte ku mne.“


    „Či vás nemám zaviezť na breh?“


    „Nie, ďakujem; zostanem a usporiadam účty s Danglarsom. Boli ste s ním cestou spokojný?“


    „To závisí od toho, aký smysel viažete ku svojej otázke. Ak ide o dobrého kamaráta, nie; myslím, nemá ma už rád od toho času, keď som po nepatrnom spore, ktorý sme mali, urobil hlúposť, že som mu pre vybavenie sporu navrhol desaťminútovú zastávku na ostrove Monte Christo; návrh, ktorý on ako nesprávny odmietol. Ak sa však spytujete na účtovníka, myslím, že mu nemožno nič vyčitovať a že so spôsobom, akým vec zariadil, budete spokojný.“


    „A keby ste tak,“ pýtal sa majiteľ lodí, „boli kapitánom ,Faraóna‘, podržali by ste si Danglarsa s radosťou?“


    „Či už kapitán alebo sekond, pán Morrel,“ odvetil Dantes, „budem mať vždy úctu k tým, ktorí požívajú dôveru mojich predstavených.“


    „Tak, Dantes, vidím, že ste v každom ohľade dobrý šuhaj. Ale aby som vás nezdržiaval ďalej, choďte, lebo vidím, že stojíte ako na tŕní.“


    „Prepúšťate ma, prosím?“ spýtal sa Dantes.


    „Choďte len.“


    „Dovolíte mi upotrebiť váš čln?“


    „Upotrebte.“


    „Do videnia, pán Morrel, tisícnásobná vďaka!“


    „Do videnia, môj drahý Edmond, veľa šťastia!“


    Mladý námorník skočil do člna, sadol si na lavičku a velil, aby pristáli pri Cannebiere. Dvaja plavci naklonili sa k veslám a čln šinul sa tak rýchlo, ako len bolo možné medzi tisícimi bárkami, ktoré zatarasovaly úzky priestor medzi dvoma radmi lodí, ťahajúcimi sa od vchodu prístavu k Orleánskemu nábrežiu.


    Majiteľ lodí ho sledoval s usmievavým pohľadom až po breh, kým nevyskočil na dlažbu nábrežia a zmizol v pestrom zástupe, ktorý od piatej ráno do deviatej večer plní slávnu ulicu, na ktorú sú moderní Fókovia natoľko pyšní, že cele vážne chcú navravieť svetu, a to s dôrazom rázneho sebavedomia: ,Keby Paríž mal Cannebiere, bol by Paríž malým Marseille.‘


    Majiteľ lodí, keď sa obrátil, zhliadol za sebou Danglarsa, ktorý zdanlivo čakal na jeho rozkazy, no v skutočnosti aj on sledoval pohľadom mladého námorníka.


    Ale výraz pohľadov, ktoré sledovaly toho istého človeka, bol veľmi rozličný.

  


  
    II. Otec a syn


    


    


    Nechajme Danglarsa, zápasiaceho s duchom nenávisti, aby sa pokúšal našeptať nejaký zlomyseľný predpoklad o svojom druhovi do ucha majiteľa lodí a pozorujme Dantesa, ktorý, prebehnúc pozdĺž Cannebiere, zabočil do ulice de Noailles, a vstúpiac do malého, na ľavej strane Allees de Mailhan stojaceho domca, kráčal rýchlo hore tmavými schodmi na štvrté poschodie, zachytávajúc sa jednou rukou zábradlia, druhou rukou utlmoval tlkot srdca, a zastal pri odchýlených dverách, ktorými bolo vidieť do malej chyžky.


    V tejto chyžke býval Dantesov otec.


    Novina o príchode ,Faraóna‘ nezalietla ešte k starcovi, ktorý, stojac na stolici, chvejúcou sa rukou pripevňoval tyčky k niekoľkým kapucínskym žeruchám, ktoré, spletené s divým viničom, vypínali sa po mrežiach okna.


    Zrazu cítil, že ho dakto objal okolo pása a dobre známy hlas volal mu za chrbtom:


    „Otec, môj drahý otec!“


    Starec sa s výkrikom obrátil, a keď zbadal syna, klesol mu celý bledý a celý sa trasúc do náručia.


    „Čo ti je, otecko?“ zvolal mladý človek znepokojený. „Si azda chorý?“


    „Nie, nie, môj drahý Edmond, môj syn, moje dieťa, nie, nečakal som ťa však a radosť, vzrušenie, že ťa tak neočakávane vidím… ah, Bože môj! Zdá sa mi, že zomriem!“


    „Len sa upokoj, otče! Som to ja, som to naozaj ja! Vravia, že radosť neublíži, preto som vstúpil bez prípravy. Usmej sa mi teda a nehľaď na mňa tak vyjavene. Vraciam sa a teraz už budeme šťastní.“


    „Ah, tým lepšie, šuhajko!“ vetil starec; „ale ako že budeme šťastní? Azda ma už neopustíš? Rozprávaj mi teda o svojom šťastí!“


    „Bože, odpusť,“ riekol mladík, „že sa teším šťastiu, ktoré bolo vykúpené zármutkom jednej rodiny; Boh mi je svedok, že by som po tom šťastí nebol nikdy zatúžil; zavítalo, a nemám sily, aby som sa nad ním rmútil: znamenitý kapitán Leclere zomrel, otče, a je pravdepodobné, že vplyvom pána Morrela dostanem jeho miesto. Rozumieš, otče? V dvadsiatom roku budem kapitánom s platom sto luisdorov a s podielom zo zisku! Či to nie je viacej, ako mohol očakávať taký chudobný námorník, ako som ja?“


    „Áno, syn môj, áno, to je úspech,“ odvetil starec, „to je šťastie.“


    „Chcem, aby si z prvých zlatákov, ktoré dostanem, mal domec so záhradkou, aby si v nej mohol pestovať žeruchu, vinič a zemozeleň… Ale čo ti je, otče, tak sa mi vidí, že ti je zle?“


    „Trpezlivosť, trpezlivosť! To je nič.“ A starec, ktorému unikaly sily, klesol dozadu.


    „Rýchlo, rýchlo!“ riekol mladík, „čaša vína ťa občerství. Kde mávaš víno?“


    „Nie, ďakujem, nehľadaj; netreba mi,“ riekol starec a pokúsil sa zadržať syna.


    „Ba hej, ba hej, otče, povedz mi, kde je?“


    A otvoril dve-tri skrine.


    „Darmo…“ riekol starec. „Niet už vína.“


    „Ako, niet už vína!“ riekol blednúci Dantes, pozerajúc striedavo na starcove spadnuté líca a na prázdne skrine. „Ako, niet už vína! Trpel si nedostatkom groša, otče?“


    „Keď si ty tuná, nechýba mi nič,“ odvetil starec.


    „Veď,“ zajakal sa Dantes, sotierajúc si pot, ktorý mu rinul čelom. „Veď keď som odchodil pred troma mesiacmi, nechal som ti dvesto frankov.“


    „Áno, áno, Edmond, to je pravda, ale keď si odchodil, zabudol si na malý dlh u suseda Caderoussa; pripomenul mi ho a hovoril, že ak ho za teba nezaplatím, dá si ho zaplatiť od pána Morrela. Tak, rozumieš, obávajúc sa, že by ti to mohlo škodiť…“


    „Tak?“


    „Tak, vyplatil som ho.“


    „Ale,“ zvolal Dantes, „ja som bol dlžen Caderoussovi sto štyridsať frankov!“


    „Áno,“ zajakal sa starec.


    „A ty si mu ich zaplatil z tých dvesto frankov, ktoré som ti nechal?“


    Starec kývol na znak súhlasu.


    „A ty si žil tri mesiace zo šesťdesiatich frankov!“ vzdychol si mladý mužský.


    „Vieš, ako málo potrebujem,“ riekol starec.


    „Oh! Bože môj, Bože môj, odpusť mi!“ zvolal Edmond, vrhajúc sa pred dobrým starcom na kolená.


    „Čo robíš?“


    „Ranil si mi srdce!“


    „Bah! Ty si tuná,“ vravel usmievavo starec, „všetko je už zabudnuté, všetko je zas dobre.“


    „Áno, tu som,“ riekol mladík, „tu som s peknou budúcnosťou a s trochou zlata. Pozri, otče, vezmi si ho, vezmi, a daj si hneď dačo doniesť.“


    A vyprázdnil na stôl svoje vrecká, ktoré obsahovaly dvanásť kusov zlata, päť alebo šesť päťfrankových mincí a drobné peniaze.


    Obličaj starého Dantesa sa vyjasnil.


    „Čie je to?“ spýtal sa.


    „Nuž moje!… Tvoje!… Naše!… Vezmi, nakúp zásob, buď šťastný, zajtra budú iné.“


    „Pomaly, pomaly,“ riekol starec s úsmevom; „s tvojím dovolením upotrebím skromne tvoju peňaženku; keby ma videli naraz kupovať viacej vecí, ešte by si mysleli, že som musel čakať na tvoj návrat, aby som si ich mohol zadovážiť.“


    „Urob, ako chceš, otče, ale predovšetkým si vezmi slúžku. Nechcem, aby si bol aj naďalej sám. Prepašoval som kávu a znamenitý tabak v malej skrinke, zajtra to dostaneš. Ale pst! Dakto ide.“


    „To je Caderousse, ktorý sa asi dozvedel o tvojom príchode a ide ti bezpochyby blahoželať k šťastnému návratu.“


    „To sú tiež pery, ktoré, keď hovoria, srdce si myslí dačo cele iné,“ zašomral Edmond, „Všetko jedno, je to sused, ktorý nám preukázal službu, preto nechže je vítaný.“


    A skutočne, vo chvíli, keď Edmond tlmeným hlasom dokončil vetu, zjavila sa vo dverách čierna, bradatá hlava Caderoussa. Bol to dvadsaťpäť-dvadsaťšesťročný mužský, držiaci v ruke kus súkna, ktoré — keďže bol povolaním krajčír — mienil premeniť na výložky obleku.


    „Eh! konečne si sa vrátil, Edmond?“ riekol s nefalšovaným prízvukom marseillskej výslovnosti, pričom sa usmial naširoko, odhaľujúc ako zo slonoviny biele zuby.


    „Ako vidíte, sused Caderousse, a som ochotný poslúžiť vám hocičím,“ odvetil Dantes, týmto ponúknutím služieb nedobre zakrývajúc svoju chladnosť.


    „Ďakujem, ďakujem, na šťastie nepotrebujem nič, ba čo viac, zavše mňa môžu potrebovať iní.“ (Dantes urobil pohyb.) „Nemyslím to na teba, šuhaj, požičal som ti peniaze, ty si mi ich vrátil; tak to robia dobrí susedi, a sme vyrovnaní.“


    „Nie sme nikdy vyrovnaní s tými, ktorým sme dačím zaviazaní,“ vravel Dantes. „Preto, ak sme im aj nie dlžni peniaze, dlžni sme im vďaku.“


    „Prečo by sme mali o tom hovoriť! Čo sa stalo, stalo sa. Hovor o svojom šťastnom návrate, šuhaj. Šiel som práve do prístavu zaopatriť si látku gaštanovej farby, a tu som sa stretol s priateľom Danglarsom.


    ,Ty si v Marseille?‘


    ,Eh, to si myslím,‘ odvetil on.


    ,Domnieval som sa, že si v Smyrne.‘


    ,Mohol by som tam byť, lebo ztadiaľ prichodím.‘


    ,A čo je s Edmondom, kde je ten šuhaj?‘


    ,Bezpochyby u svojho otca,‘“ vravel Danglars. „Vrátil som sa teda,“ pokračoval Caderousse, „aby som mal šťastie stisnúť priateľovi ruku!“


    „Ten dobrý Caderousse,“ riekol starec, „má nás tak rád.“


    „Isteže vás mám rád, ba si vás aj ctím, pretože statočných ľudí je málo! Tak sa mi vidí, šuhaj, že sa vraciaš bohatý!“ pokračoval krajčír, škúliac na žmeň zlata a striebra, ktoré Dantes položil na stôl.


    Mladík zbadal túžobný plam, ktorý vybĺkol z čiernych očú susedových.


    „Ah! Bože môj!“ riekol nedbanlivo, „to nie je moje zlato; prejavil som pred otcom obavu, či azda nemal nedostatok, kým som bol preč, a on, aby ma uspokojil, vysypal na stôl obsah svojej peňaženky. Tak, otče,“ pokračoval Dantes, „schovaj si peniaze, ak ich len nepotrebuje sused Caderousse, ak áno, stojím mu k službám.“


    „Nie, šuhaj,“ riekol Caderousse, „chvalabohu, nepotrebujem nič, povolanie živí svojho človeka. Nechaj si len svoje peniaze, nechaj: niet ich nikdy dosť. Som ti však vďačný za ponúknutie práve tak, ako by som ho bol prijal.“


    „Urobil som to ochotne,“ riekol Dantes.


    „Nepochybujem o tom. Tak, s pánom Morrelom si v najlepšom pomere, ty lichotník?“


    „Pán Morrel bol ku mne vždy láskavý,“ odvetil Dantes.


    „Tak si potom schybil, že si neprijal jeho pozvanie na obed.“


    „Ako to, neprijal jeho pozvanie na obed?“ spýtal sa starý Dantes. „On ťa teda zval na obed?“


    „Áno, otče,“ odvetil Edmond, usmievajúc sa otcovmu počudovaniu, vyvolanému toľkým poctením, ktoré sa dostalo synovi.


    „Prečo si ho teda odmietol, syn môj?“ spýtal sa starec.


    „Aby som čím skôr prišiel k vám, otče,“ vetil mladík. „Ponáhľal som sa vidieť vás.“


    „To asi popudilo dobrého pána Morrela,“ riekol Caderousse. „A ak má dakto chuť na miesto kapitána, robí chybu, ak popudí proti sebe majiteľa lode.“


    „Objasnil som mu príčinu svojho odrieknutia,“ vravel Dantes, „a on ju, dúfam, pochopil.“


    „Ale to je tak, že ak chce byť dakto kapitánom, musí sa svojim pánom trocha zaliečať.“


    „Dúfam, že sa stanem kapitánom aj bez toho,“ vetil Dantes.


    „Tým lepšie, tým lepšie! To bude tešiť všetkých tvojich starých priateľov, a poznám dakoho tamdolu za citadelou svätého Mikuláša, kto sa preto nebude hnevať.“


    „Mercedes?“ riekol starec.


    „Áno, otče,“ odvetil Dantes, „a teraz, keď som vás už videl a viem, že ste zdravý, že máte všetko, čo potrebujete, prosím vás o dovolenie, aby som smel navštíviť Kataláncov.“


    „Choď, dieťa moje,“ riekol starý Dantes, „a nech Boh žehná tvojej žene tak, ako žehnal v mojom synovi mne.“


    „Jeho žene!“ riekol Caderousse. „Vy sa s tým akosi ponáhľate, otec Dantes! Tak sa mi vidí, že ešte nie je ňou.“


    „Nie; ale podľa všetkej pravdepodobnosti,“ vravel Edmond, „bude ňou už skoro.“


    „Nebude škodiť, naozaj nebude škodiť, keď sa poponáhľaš, šuhaj.“


    „A prečo?“


    „Lebo Mercedes je krásna deva, a krásnym devám nechýbajú nikdy zaľúbenci. A najmä za touto ich behá na tucty.“


    „Skutočne?“ riekol Edmond s úsmevom, ktorým prenikal ľahký nádych nepokoja.


    „Oh, áno,“ vetil Caderousse, „a k tomu dobré partie; ale, rozumie sa, budeš kapitánom a nemusíš sa obávať, že ti dá kôš!“


    „To je toľko,“ odpovedal Dantes s úsmevom, ktorým nedobre utajoval svoj nepokoj, „že keby som nebol kapitánom…“


    „Eh! Eh!“ pohodil Caderousse.


    „Dosť!“ riekol mladík, „mám o ženách vo všeobecnosti lepšiu mienku ako vy, a najmä o Mercedes som presvedčený, či som už kapitánom alebo nie, že mi ostane verná.“


    „Tým lepšie! Tým lepšie!“ povedal Caderousse. „Keď sa má človek ženiť, je vždy lepšie, keď verí. Ale nemôže škodiť, šuhajko, keď nebudeš mrhať čas, oznámiš jej čím skôr svoj príchod a sveríš jej svoje nádeje.“


    „Idem,“ riekol Edmond.


    Objal otca, pozdravil sa Caderoussovi kývnutím a odišiel.


    Caderousse sa ešte chvíľu zabavil, potom sa odobral od starého Dantesa a odišiel aj on, aby sa stretol s Danglarsom, ktorý ho čakal na rohu ulice Genac.


    „Tak,“ povedal Danglars, „videl si ho?“


    „Len čo sme sa rozišli,“ odvetil Caderousse.


    „A vravel ti, že má nádej stať sa kapitánom?“


    „Hovoril o tom, ako by ním už bol.“


    „Trpezlivosť!“ riekol Danglars. „Tak sa mi vidí, že sa trochu prenáhľuje.“


    „Hrom! Zdá sa, že mu to pán Morrel sľúbil.“


    „Je rozradostený?“


    „Ba je preto bezočivý; ponúkal mi svoje služby, ako by bol veľkou osobnosťou; núkal mi na pôžičku peniaze ako nejaký bankár.“


    „A ty si to odmietol?“


    „Priamo, hoci som to mohol pokojne prijať, keďže prvé groše, ktoré mal v rukách, boly odo mňa. Ale teraz už pán Dantes nebude potrebovať nikoho, veď bude kapitánom.“


    „Bah!“ riekol Danglars, „ešte nie je ním.“


    „Na moj’ dušu, dobre by bolo, keby sa ním nestal,“ vravel Caderousse, „bo inak sa nebude možno s ním shovárať.“


    „Keby som tak chcel,“ riekol Danglars, „ostal by tým, čím je, ba možno, že by bol menší, ako je.“


    „Čo vravíš?“


    „Nič, hovorím to len sebe. A ešte je vždy zaľúbený do tej peknej Katalánky?“


    „Šialene zaľúbený. Šiel k nej. Ale ak sa nemýlim, narazí tam na prekážky.“


    „Vysvetli, ako to myslíš.“


    „Načo?“


    „Je to dôležitejšie, ako si myslíš. Nemáš rád Dantesa, čo?“


    „Nemám rád arogantných ľudí.“


    „Tak mi teda povedz, čo vieš o Katalánke?“


    „Neviem nič určite; lenže som videl veci, ktoré vo mne vzbudzujú myšlienku, že budúci kapitán, ako som ti povedal, bude mať ťažkosti dakde na okolí cesty Vieilles-Infirmeries.“


    „Čo si videl? Tak vrav.“


    „Nuž, videl som, že keď Mercedes ide do mesta, sprevádza ju vždy statný Katalánec, veľmi ohorený a veľmi vznetlivý mládenec čiernych očú a červených líc, ktorého menuje svojím bratancom.“


    „Ah! skutočne! A myslíš, že jej ten bratanec dvorí?“


    „Myslím, že áno: veď, do čerta, čo by mohol iné robiť statný, dvadsaťjedenročný šuhaj v spoločnosti peknej devy?“


    „A ty vravíš, že Dantes šiel ku Kataláncom?“


    „Odišiel ta predo mnou.“


    „Ak pôjdeme tým smerom, mohli by sme sa zastaviť v Réserve a pri čaši vína vyčkať ďalšie zvesti.“


    „A kto nám ich dá?“


    „Budeme pri ceste a Dantesovi vyčítame z tváre, čo sa stalo.“


    „Nedbám,“ vetil Caderousse; „ale ty platíš.“


    „Isteže,“ vravel Danglars.


    A obidvaja sa pobrali rýchlym krokom na označené miesto. A keď prišli ta, dali si doniesť sklenicu vína a dva poháre.


    Otec Pamfile vravel, že videl ísť Dantesa okolo ani nie pred desiatimi minútami.


    Keď sa presvedčili, že Dantes je u Kataláncov, sadli si pod šumiace lístie platanov a moruší, na ich konároch veselá družina vtákov ospevovala jeden z prvých krásnych dní vesny.

  



III. Katalánci





Asi na sto krokov od miestnosti, kde Danglars a Caderousse priateľsky popíjali perliace sa víno z La Malgue, skúmajúc zrakom i sluchom okolie, za holým, slnným, mistralom ovievaným nábrežím stlala sa dedina Kataláncov.

Raz sa odlúčila od španielskej rodnej zeme tajomná osada a dorazila na výbežok, kde je doteraz, hovorila cudzou rečou, ale zkadiaľ prišla, to nevedel nik. Jeden z jej vodcov, ktorý rozumel provensalsky, požiadal mesto Marseille, aby im darovalo toto holé a neúrodné predhorie, na ktoré, ako antickí plavci, vytiahli svoje lode. Ich prosbe vyhoveli, a o tri mesiace okolo ich dvanásť-pätnásť lodí, na ktorých sa sem doplavili títo morskí kočovníci, vzrástla dedinka.

Táto polo maurským, polo španielskym slohom vystavaná bizarná a malebná dedinka, obývaná potomkami týchto ľudí, hovoriacich rečou svojich otcov, je dnes taká, ako bola za starodávna, lebo verní ostali tri-štyri storočia tomuto predhoriu, na ktorom sa osadili ako kŕdeľ morských vtákov, nepomiešajúc sa s obyvateľstvom marseillským, ženiac sa medzi sebou, zachovali si reč, pôvodný mrav a kroj rodnej vlasti.

Naši čitatelia musia prejsť jedinou ulicou tejto dedinky a vstúpiť s nami do jedného z domov, ktorým slnce a ich žltkavý odtienok, tvoriaci jedinú okrasu španielskych poradas, poskytujú tú peknú, vidieckym budovám vlastnú farbu zvädnutého lístia.

Pekná mladá deva s čiernymi ako eben vlasmi a baršúnovými gazelími očami stála opretá o stenu a štíhlymi prstami antickej formy mädlila nevinnú halúzku vresu, z ktorého trhala kvety, takže ich lupienky pokrývaly už zem; jej až po lakte obnažené ramená, ktoré, hoci boly opálené, zdaly sa modelované podľa vzoru ramien Venuše z Arlesu, chvely sa akousi horúčkovou netrpezlivosťou a nôžkou jemného tvaru dupkala na dlážku, takže bolo možno vidieť ušľachtilú oblosť jej lýtka, ktoré bolo uväznené do červenej bavlnenej pančuchy so sivými a modrými hranmi.

Na tri kroky od nej, kolíšuc sa na stolci, sedel o starý, črvotočou prevŕtaný nábytok opretý veľký dvadsaťštyri-dvadsaťpäťročný mládenec a hľadel na ňu zrakom, v ktorom sa boril nepokoj so smútkom; jeho pohľad sa spytoval, ale pevný a rozhodný zrak mladej devy opanoval jej spoločníka.

„Tak, Mercedes,“ riekol mladý človek, „onedlho zavíta Veľká noc, a to je práve príhodný čas na svadbu, dajte mi odpoveď!“

„Dala som vám ju už sto ráz, Fernand, a musíte byť sám sebe nepriateľom, keď ju znova žiadate!“

„Tak, prosím vás, opakujte ju ešte, aby som jej napokon uveril. Povedzte mi stý raz, že zavrhujete moju lásku, s ktorou súhlasila vaša matka, aby som pochopil, že sa zahrávate s mojím šťastím, že môj život a moja smrť sú vám ničím. Ah, Bože môj, Bože! desať rokov som sníval o tom, že budem vaším mužom, a teraz mám stratiť túto nádej, ktorá bola jediným cieľom môjho života!“

„Ja som vás však nikdy neupevňovala v tejto nádeji, Fernand,“ vetila Mercedes. „Nemôžete mi vyčítať, že som s vami hoc i len raz koketovala. Vždy som vám vravela: mám vás rada ako brata, nežiadajte odo mňa viac ako sesterskú lásku, lebo moje srdce patrí inému! Či som vám to vždy nevravela, Fernand?“

„Áno, viem to dobre, Mercedes,“ hovoril mladý človek. „Získali ste si proti mne krutú zásluhu úprimnosti. Ale zabúdate na posvätný zákon, ktorý vládne medzi Kataláncami, že sa ženia len medzi sebou?“

„Mýlite sa, Fernand, to nie je zákon, je to len zvyk, a nič viac; a verte mi, že lepšie by bolo vo vašom záujme neodvolávať sa na tento zvyk. Vzali vás za vojaka, Fernand, sloboda, ktorú požívate, je len trpená, môžu vás každú chvíľu povolať k pluku. A keď budete raz vojakom, čo urobíte so mnou, smutnou, opustenou, chudobnou dievčinou, ktorej jediným imaním je chalupa na spadnutie, v nej visí niekoľko potrhaných sietí, biedne dedičstvo, ktoré môj otec zanechal matke a matka mne? Uvážte, Fernand, že od roka, ako mi zomrela, živím sa takmer z verejnej dobročinnosti! Zavše sa tvárite, ako by som vám bola užitočná, ako by som mala právo brať podiel z vášho rybolovu, prijímam to, lebo ste synom brata môjho otca, preto, že sme spolu rástli, ale hlavne preto, že by vás to veľmi rmútilo, keby som to odmietla. Ale cítim veľmi dobre, že ryba, ktorú predám za peniaze, za ktoré potom kúpim konope na siete, cítim veľmi dobre, Fernand, že je to len milodar.“

„A čo na tom záleží, Mercedes, ak sa mi páčite taká, ako ste, chudobná a opustená, ba väčšmi ako dcéra najpyšnejšieho majiteľa lodí a hoc i najbohatšieho bankára z Marseille? A čože ja potrebujem? Statočnú ženu a dobrú gazdinú. A či môžem nájsť lepšiu, ako ste vy?“

„Fernand,“ vravela Mercedes, potriasajúc hlavou, „žena, ktorá miluje iného muža ako svojho manžela, je zlou gazdinou a nemôže ručiť za to, že zostane statočná. Uspokojte sa s mojím priateľstvom, lebo, opakujem, že to je všetko, čo vám môžem sľúbiť, a ja sľubujem len to, čo iste môžem dať.“

„Hej, rozumiem,“ riekol Fernand, „trpezlivo znášate svoju biedu, ale obávate sa mojej. Tak, Mercedes, ak ma budete milovať, budem sa boriť s osudom; vy mi donesiete šťastie a ja budem bohatý: zveľadím rybársku živnosť, môžem ako pomocník vstúpiť do obchodu, ba môžem sa stať aj obchodníkom.“

„Z toho všetkého nemôžete nič uskutočniť, Fernand; ste vojakom, a ak ostanete doma, to je len preto, že nie je vojna. Buďte len rybárom, nesnovajte sny, ktoré by vám urobily skutočnosť ešte hroznejšou, a uspokojte sa s mojím priateľstvom, veď i tak vám nič iné dať nemôžem.“


„Čo chcete tým povedať?“ spýtala sa Mercedes s veliteľským pohľadom. „Čo tým chcete povedať? Nerozumiem vás.“



Mladý Katalánec urobil zúrivý pohyb.






„A budete ho vždy milovať?“



„A ak je mŕtvy?“

